Gedagte vir die dag: Dink met dank – ons vakansies (2)Foto: cannahealth.com Die Here het geantwoord: “Marta, Marta, jy kwel jou tog oor so baie dinge! Daar is regtig net een ding wat nodig is om oor besorg te wees. Maria het dit ontdek – en Ek gaan dit nie van haar af wegneem nie.” (Lukas 10:41-42) Vakansies help om ons lewens in balans te bring. Vir mense tussen die ouderdom van 20 en 65 jaar is daar een groot gevaar: dat werk jou lewe ongebalanseerd maak. Omdat werk in ons noodsaaklike behoeftes voorsien, werk ons al hoe meer en verwaarloos ander belangrike dinge. Werk voorsien geld, wat nodig is vir oorlewing, maar word gou-gou ’n doel op sigself. Werk voorsien ook selfrespek – dat ek nuttig en gerespekteer voel – wat nodig is, maar ook maklik ’n doel op sigself word. Daarom het mense en gesinne vakansies nodig. Dis ’n tyd waar in ons weer fokus op die ánder noodsaaklike dinge: mense, gesondheid, geloof. Hierdie dinge moet my lewe voorsien van die onmisbare elemente waarin werk nie kan voorsien nie. Om uiters suksesvol te wees in jou werk, kan nie opmaak vir leemtes in die ander aspekte van jou lewe nie. Hoe gebalanseerd is jy? Vra hierdie vraag ook vir die belangrike mense in jou lewe. Dink hulle jy is gebalanseerd? In Lukas 10:41-42 leer Jesus vir ’n hardwerkende vrou dat ander dinge ook tel.